**תפיסת עולמו החינוכית של הרש"ר הירש בפרשנותו לתורה**

חיבור לשם קבלת התואר "דוקטור לפילוסופיה"

מאת

**ישי-חי רוזנברג**

המחלקה לתנ"ך על שם זלמן שמיר

הוגש לסנט של אוניברסיטת בר-אילן

רמת-גן מר-חשוון, תשע"ד

**עבודה זו נכתבה בהדרכתם של**

**פרופ' עמוס פריש וד"ר לאה הימלפרב**

**מן המחלקה לתנ"ך על שם זלמן שמיר באוניברסיטת בר-אילן**

**חיבור זה מוקדש לנשים שבחיי:**

**לאמי מורתי נעמי ז"ל**

**לחמותי רותי ז"ל,**

**ולרעייתי תמתי שלומית תבל"א.**

**"אֲהַלְלָה שֵׁם אֱלֹהִים בְּשִׁיר וַאֲגַדְּלֶנּוּ בְתוֹדָה"** (תהלים סט, לא)

**שלמי תודה**

שִׁיר לַמַּעֲלוֹת אֶשָּׂא עֵינַי אֶל הֶהָרִים (תהלים קכא, א): "ר' שמואל בר נחמן פתח. 'שיר למעלות אשא עיני אל ההרים', אל ההוֹרִים למלפניי ולמעברני" (בראשית רבה, פרשה סח).

את שלמי תודתי אני פותח בשיר הלל להוריי: לאמי מורתי נעמי ז"ל ולאבי מורי ר' יהושע מנחם הי"ו, אשר הפכו את ביתם לבית חינוך המעודד את הבאים בין כתליו להתנדב בשמחת לבב לכל מעשה מוסרי וטוב. הוריי הם שעיצבו את דמותי והחדירו בי, מתוך דוגמה אישית, את האהבה ללימוד ואת השאיפה להרחבת הדעת. אילו פי מלא שירה כים, אין ביכולתי לתאר את גודל ההודיה שאני חב להוריי על כל הטובה אשר גמלו עמדי.

לאורך כל שלבי המחקר ליווה אותי אבא יבל"א בסבלנות, באהבה ובעצה טובה הן בהערותיו לתוכן הדברים והן בהדרכה לדרך הכתיבה הנאותה. אימא ז"ל נקטפה מאתנו באמצע החיים. בכל חייה עמלה להנחיל לילדיה את שיר התורה והחיים. בערב שבת קודש פרשת תרומה ג' באדר תשס"ו נדם לבבה וְשִׁירַת חייה בְּאֶמְצַע נִפְסְקָה - וְגָדוֹל מְאֹד, מְאֹד הַכְּאֵב! במהלך הכתיבה דומה הייתי שדמות דיוקנה של אמי ניצבת מולי ושפתיה דובבות: "בְּנִי, השלם את המלאכה".

בפירושו לפסוק: "וַיְבִאֶהָ יִצְחָק הָאֹהֱלָה שָׂרָה אִמּוֹ וַיִּקַּח אֶת רִבְקָה וַתְּהִי לוֹ לְאִשָּׁה וַיֶּאֱהָבֶהָ וַיִּנָּחֵם יִצְחָק אַחֲרֵי אִמּוֹ" (בראשית כד, סז). כתב הרש"ר הירש את הדברים האלה:

ועתה עוד ארבע מלים, אשר אין כמותן ליופי ושגב. מאז הביא ה' את חוה לאדם, ועד אחרית הימים! וינחם יצחק אחרי אמו; גבר בן ארבעים, שאינו מוצא ניחומים על מות אמו הישישה, הנה הוא מתנחם באשתו!

אף אני גבר כבן ארבעים הייתי כשניתיתמתי מאמי. אשתי היקרה שלומית ידעה ברגישותה ובחכמתה הרבה לנחמני ועטפה אותי בכפל אהבה. בשלבי הכתיבה השונים הקלה עליי בהתמודדות עם המתח שבין הרצון להצליח בעבודת המחקר לבין מחויבותי כהורה. גם במלאכת ההגהה הייתה שותפה פעילה, ועצותיה סייעו "לבֹר" את התבן מן הבר. מים רבים לא יוכלו לכבות את אהבתי.

הענפים שהצמחתי עם רעייתי: אפרת, רחל, יוסף-אשר, מעין, רותי ונעם-רנן הפכו בעל כורחם לשותפים במחקר. לרגע נדמה היה לילדיי שהרש"ר הירש הוא סבא רבא של משפחתנו היקית... אהבתי אליהם והערכתי לסבלנותם מסורות בזה.

הוריה של שלומית, חמותי רותי ז"ל וחמי הרב פרופ' יהודה איזנברג יבל"א, תמכו בנו בבניית הקן המשפחתי ולא פסקו מלעודד אותי להמשיך ולעסוק במלאכת החינוך והיצירה.

גם אחי התאום אביעד יאיר ודודתי היקרה מאירה, ספרני הספרייה הלאומית, היו שותפים לדרך. הם הדריכוני "בנבכי הספרייה", סייעוני רבות ועודדו אותי בשלביו השונים של המחקר.

מחקרי מושתת על מעגלי השתייכות שונים של האדם בחייו. גם את ברכותיי לאנשים שסייעוני להשלמת המלאכה סידרתי במעגלים מתרחבים. לאחר תודותיי למשפחתי היקרה ברצוני להודות לאלו אשר ליוו אותי באופן ישיר במחקרי.

תודתי מקרב לב למנחי העבודה, פרופ' עמוס פריש וד"ר לאה הימלפרב, אשר ביקורתם הבונה ועצתם החכמה פילסו את דרכי לקראת השלמת מחקרי ושיפרו עבודה זו במידה מרובה.

סיוע ותמיכה בהקשבה ובעצה טובה קיבלתי גם ממורים נוספים במחלקה לתנ"ך ובראשם פרופ' אלי עסיס שבצניעותו ובחכמתו לימדני פרק בנתיבות המחקר ובדרך התנהלותה של האקדמיה.

תודה מיוחדת למזכירות המחלקה, גב' חדוה קפלן וגב' חניה שפונגין, על עזרתן הברוכה שניתנה מתוך חדווה וחן ובמאור פנים בכל עת שהזדקקתי לה.

תודתי לגב' בת-7 ורדי שעשתה מאמץ רב לעמידתו של המחקר בכללי הדקדוק והתחביר, בדייקנות ובעין חדה.

מעגל חשוב נוסף בחיי הוא מעגלה של מערכת החינוך, שבה אני זוכה לשרת בקודש קרוב לשלושה עשורים. מערכת זו ליוותה אותי בחום ובאהבה כתלמיד וכמורה. מוריי בבית הספר מימון ובתיכון הימלפרב ורבותיי בישיבת הגולן ובישיבת הר עציון קירבוני לאהבת האדם והתורה.

תלמידיי בבית הספר הממ"ד האזורי באלון שבות, בבית הספר האזורי נחלת בנימין בעפרה, בתיכון הרטמן בירושלים ובמכללת ליפשיץ על שלוחותיה, מהווים נדבך חשוב בבניית תפיסתי החינוכית. זכיתי והתקיים בי "ומתלמידי יותר מכולם".

ולסיום, מסכת הברכות "אם אין קמח אין תורה". זכות נעימה לי להכיר תודה לאגף להכשרת עובדי הוראה במשרד החינוך, לקרן שופף ולוועדת המלגות באוניברסיטת בר-אילן שתמכו בי ואפשרו לי לשקוד על השלמת מחקר זה ולברך על המוגמר.

**כָּל הַנְּשָׁמָה תְּהַלֵּל יָהּ הַלְלוּיָהּ** (תהלים קנ, ו)

**תוכן העניינים:**

[**תקציר** א](#_Toc362441195)

[**מבוא** 1](#_Toc362441196)

[**פתח דבר** 2](#_Toc362441197)

[**תולדות המחקר** 4](#_Toc362441198)

[**מטרות המחקר** 11](#_Toc362441199)

[**דרכי המחקר** 12](#_Toc362441200)

[**חלק ראשון** 13](#_Toc362441201)

[**1. הרש"ר הירש ופרשנותו לתורה על רקע תקופתו ותולדותיו** 14](#_Toc362441202)

[**1.1 הרקע ההיסטורי** 14](#_Toc362441203)

[**1.2 תולדות הרש"ר הירש** 15](#_Toc362441204)

[**1.3 יצירתו הספרותית** 18](#_Toc362441205)

[**1.4 "שולחן העבודה" של הרש"ר הירש** 22](#_Toc362441206)

[**1.5 יחסו לספרות מדרש האגדה** 29](#_Toc362441207)

[א. מהות ה"עבריות" 30](#_Toc362441208)

[**1.6 יחסו לתרגומים הארמיים לתורה** 32](#_Toc362441209)

[**1.7 יחסו לפרשני המקרא** 34](#_Toc362441210)

[א. רש"י 34](#_Toc362441211)

[ב. רא"ם 40](#_Toc362441212)

[ג. ראב"ע 41](#_Toc362441213)

[ד. רמב"ן 41](#_Toc362441214)

[ה. ספורנו 45](#_Toc362441215)

[ו. נפתלי הרץ וֵויְזל 46](#_Toc362441216)

[ז. ר' יהודה ליב בן צבי הירש פרנק-פורטר 48](#_Toc362441217)

[ח. חכם יצחק בֶּרְנַייס 49](#_Toc362441218)

[**2. הפירוש לתורה - מאפיינים** 50](#_Toc362441219)

[**2.1 שיטתו האטימולוגית של הרש"ר הירש – "האטימולוגיה הספקולטיבית"** 52](#_Toc362441220)

[**2.2 ענייני לשון נוספים** 55](#_Toc362441221)

[**2.3 הפרשנות הסימבולית** 59](#_Toc362441222)

[**2.4 הפרשנות הפסיכולוגיסטית** 60](#_Toc362441223)

[**2.5 סדר האירועים במקרא** 62](#_Toc362441224)

[**2.6 סמיכות פרשיות** 65](#_Toc362441225)

[**2.7 יחסו למפעלם של בעלי המסורה** 69](#_Toc362441226)

[**א.** כתיב וקרי 70](#_Toc362441227)

[**א (1).** מימושיה האורתוגרפיים של התנועה ' O ' 71](#_Toc362441228)

[**א (2).** חילופים בין צורת הפועל בעבר - גוף שלישי 75](#_Toc362441229)

[**א (3).** מימושיה האורתוגרפיים של הסופית ' AW ' 77](#_Toc362441230)

[**ב.** כתיב מלא וחסר 80](#_Toc362441232)

[**ב (1).** כתיב חסר המעיד על חיסרון במהות 83](#_Toc362441233)

[**ב (2).** כתיב חסר המבטא חולשה – צורת הנקבה 84](#_Toc362441234)

[**ב (3).** שתי יו"דין 85](#_Toc362441235)

[**ג.** אותיות מיוחדות – גדולות וקטנות 89](#_Toc362441236)

[**ד.** נקוד עליו 95](#_Toc362441237)

[**ה.** נונין מנוזרות 101](#_Toc362441238)

[**ו.** דיני ה"כתיבה התמה" 101](#_Toc362441239)

[**ז.** טעמי המקרא 103](#_Toc362441240)

[**חלק שני** 111](#_Toc362441241)

[**פרק א: מעגלו של היחיד** 112](#_Toc362441242)

[**1. פתיחה** 113](#_Toc362441243)

[**2. טבע האדם** 114](#_Toc362441244)

[**3. התמודדות האדם עם יצריו** 115](#_Toc362441245)

[**4. החירות המוסרית** 118](#_Toc362441246)

[א. בחירה ואחריות 119](#_Toc362441247)

[ב(1). טומאה, טהרה וקדושה 121](#_Toc362441248)

[ב(2). מאכלות אסורים 122](#_Toc362441249)

[ב(3). שעיר המשתלח 127](#_Toc362441250)

[ג. הדרגתיות בחינוך 131](#_Toc362441251)

[**5. החטא והתשובה** 136](#_Toc362441252)

[**6. תיקון המידות והשתלמות מוסרית** 142](#_Toc362441253)

[א. הענווה 142](#_Toc362441254)

[ב. האנוכיות 147](#_Toc362441255)

[**7. סיכום פרק א** 151](#_Toc362441256)

[**פרק ב: החינוך בחוג המשפחתי** 153](#_Toc362441257)

[**1. מוסד הנישואין כמקדש** 156](#_Toc362441259)

[**2. דרכי הבחירה של בן הזוג ובת הזוג** 156](#_Toc362441260)

[**3. השוויון בין הבעל לאישה – האהבה ופיתוח הזוגיות** 160](#_Toc362441261)

[**4. הבית** 170](#_Toc362441262)

[**5. ההורים** 177](#_Toc362441263)

[א. יתרונו של ההורה הביולוגי 181](#_Toc362441264)

[ב. ירושה ונחלה 182](#_Toc362441265)

[ג. ההורה כנשר 183](#_Toc362441266)

[ד. לכל איש יש שם 185](#_Toc362441267)

[ה. קולם האחיד של ההורים 190](#_Toc362441268)

[ו. ההכרה ברבגוניות 193](#_Toc362441269)

[ז. חֲנֹךְ לַנַּעַר עַל פִּי דַרְכּוֹ 194](#_Toc362441270)

[ח. ריבוי הפנים של הנהגת ה' 200](#_Toc362441271)

[ט. נשיאת בנים בחטאי אבות 202](#_Toc362441272)

[**6. דמות האֵם ותפקידיה החינוכיים** 203](#_Toc362441273)

[א. אחריות האם בחינוך הבנים 205](#_Toc362441274)

[ב. חַוָּה ושרה 206](#_Toc362441275)

[ג. החינוך להסתפקות במועט 208](#_Toc362441276)

[ד. דמות דיוקנה של האם 208](#_Toc362441277)

[**7. דמות האב ותפקידיו החינוכיים** 209](#_Toc362441278)

[א. שְׁאַל אָבִיךָ וְיַגֵּדְךָ 213](#_Toc362441279)

[**8. מרכיבי המשפחה** 218](#_Toc362441280)

[א. הבן הבכור 218](#_Toc362441281)

[ב. בן הזקונים 222](#_Toc362441282)

[ג. החתן והכלה 225](#_Toc362441283)

[ד. חֲתָנָיו לֹקְחֵי בְנֹתָיו 226](#_Toc362441284)

[**9. יחסי אבות ובנים** 228](#_Toc362441285)

[א. קללתו של כנען 228](#_Toc362441286)

[ב. כיבוד אב ואם 231](#_Toc362441287)

[ג. פנחס הוא אליהו 232](#_Toc362441288)

[**10. סיכום פרק ב** 235](#_Toc362441289)

[**פרק ג: הבית והסביבה** 237](#_Toc362441290)

[**1. תורשה וסביבה** 238](#_Toc362441292)

[א. יוצאי המעיים ויוצאי החלציים 241](#_Toc362441293)

[ב. פרשת המקלל 243](#_Toc362441294)

[ג. וּלְיוֹסֵף יֻלַּד שְׁנֵי בָנִים 244](#_Toc362441295)

[ד. בני משה גרשם ואליעזר 246](#_Toc362441296)

[**2. פתיחות וסגירות** 247](#_Toc362441297)

[א. ההליכה בבדידות 250](#_Toc362441298)

[ב. בחירת מקום המגורים 251](#_Toc362441299)

[**3. פרשת הפרישה** 255](#_Toc362441300)

[א. התבודדות מוכרחת 260](#_Toc362441301)

[ב. התבודדות זמנית 261](#_Toc362441302)

[ג. החממה ושדה הבר 265](#_Toc362441303)

[ד. החשיפה לסביבה השונה 267](#_Toc362441304)

[ה. התבודדות והתנזרות 271](#_Toc362441305)

[ו. דרשנות ופרשנות 273](#_Toc362441306)

[**4. סיכום פרק ג** 274](#_Toc362441307)

[**פרק ד: החינוך ברשות הציבור** 276](#_Toc362441308)

[**1. רשות הציבור** 277](#_Toc362441309)

[**2. היחיד והציבור – הפרט והכלל** 280](#_Toc362441310)

[א. מחצית השקל 283](#_Toc362441311)

[ב. ברכת יעקב לבניו 288](#_Toc362441312)

[ג. היחיד והציבור בקודש 292](#_Toc362441313)

[ד. בשבח הרבגוניות 294](#_Toc362441314)

[**3. המשכן והמקדש כמחוללי חינוך** 296](#_Toc362441315)

[**4. מערכת החינוך** 305](#_Toc362441316)

[א. הוראה, לימוד, שינון וחוויה 308](#_Toc362441317)

[ב. דרכי החינוך וההוראה 313](#_Toc362441318)

[ג. לדמותו של המורה 316](#_Toc362441319)

[ד. דרכי התגובה של המורה 319](#_Toc362441320)

[ה. הכשרת הלומד העצמאי 320](#_Toc362441321)

[ו. תכנית הלימודים 322](#_Toc362441322)

[**5. מערכת המשפט** 328](#_Toc362441323)

[**6. סיכום פרק ד** 333](#_Toc362441324)

[**פרק ה: סיכום ומסקנות** 335](#_Toc362441325)

[**רשימת מקורות וקיצורים ביבליוגרפיים** 340](#_Toc362441326)

**תקציר באנגלית** I-VII

**תקציר**

מחקר זה עוסק בתפיסת עולמו החינוכית של הרב שמשון רפאל הירש (תקס"ח-תרמ"ט, 1888-1808) כפי שהיא באה לידי ביטוי בפרשנותו לתורה. מתוך העיון בענייני החינוך, משורטטים קווי אפיון לדרכו הפרשנית של הרב הירש. הרש"ר הירש היה אחד מאנשי החינוך וממנהיגי היהדות האורתודוקסית בגרמניה במאה ה-19, והוא ידוע כאבי השיטה החינוכית "תורה עם דרך ארץ". את הגיגיו החינוכיים הביע בספריו "חורב" (1835) ו"אגרות צפון" (1836) וכן במאמרים שפרסם בירחון "ישורון", שאותו ערך במשך כשני עשורים (1870-1854). שנים רבות לאחר שהחל לפרסם את ספריו ומאמריו החל בכתיבת פירושו לתורה, וכתיבתו ארכה יותר מעשור (1878-1867). פירושו לתורה היה אחד מן הפירושים הרבים שנכתבו במהלך המאה ה‑19, שאחת ממטרותיהם הייתה ההתמודדות עם תפיסותיה של תנועת הרפורמה. הפרשנים סברו כי כוחו של העט ככוחה של החרב, ובאמצעותו ניתן להיאבק ברפורמה. אחד היוצרים המרכזיים בזרם זה היה כאמור, הרש"ר הירש. בפירושו לתורה השתדל להתמודד עם רוחות התקופה ולשרטט תפיסת עולם יהודית מגובשת. הרש"ר הירש ביקש למצוא את הרלוונטיות של הכתובים לבני דורו, ורצונו הוביל אותו לכתיבת הפירוש לתורה. הוא טען כי המקרא הוא מדריך המראה לנו את הדרך בעולם הזה, ועל מחנכי הדור מוטלת החובה להפוך את חומשי התורה לגורם מכונן זהות בקרב בני הנוער. לשם השגת מטרה זו נעזר בכל אופקיו התרבותיים, הן הדתיים והן הכלליים.

בדומה לרבותיו פירש הרש"ר הירש את התורה על פי חקירות דקדוקיות, תוך שימת לב לכל פרט.  
הוא הרבה להשתמש באטימולוגיה ובניתוח סמלים כדי להבין את משמעות התנ"ך ולא היסס להשתמש גם בחכמות "חיצוניות". פרשנותו נכתבה ברוח המסורת המקובלת, ובשילוב עקרונות מתחום חקר הלשון והסגנון; הסתייעות בתחומי עזר ובהם היסטוריה וגאוגרפיה; ועוד.

הנחת היסוד של המחקר הייתה שחוט שזור בין פרשנותו של הרש"ר הירש לתורה לבין הגותו החינוכית, ושהכרת הגותו החינוכית תתרום להבנה מעמיקה יותר של דרכי פרשנותו. עם זה יש לעמוד על הדומה ועל השונה ביניהן ולבחון האם קיים הבדל בין דברי הרב הירש בהתייחסותו לפסוקי התורה כהוגה דעות, מחנך ורב, כפי שהובעו בכתביו הרבים, לבין הפקת המסקנות מהכתוב בכובעו כפרשן, הפועל בשדה פרשנות המקרא. המחקר אכן מוכיח כי קיימים הבדלים משמעותיים בהתייחסותו של הרב הירש לפסוקי המקרא בשדות היצירה השונים. הבדלים אלו חידדו את התובנה כי אין לראות ביצירותיו של הרב הירש מקשה אחת, ויש לאפיין את דרכו הפרשנית בנפרד.

מעיון בפרשנותו של הרש"ר הירש לתורה עולה מגוון רחב של נושאים חינוכיים שהרש"ר הירש עסק בהם ושיבצם בפירושו. מחקר זה מציג את המקומות שבהם בחר הרב הירש לשקע את משנתו החינוכית, ואת הדרכים שבהן השתמש לשם כך. את דרכו המיוחדת אני סוקר בעבודה זו לאורך כל פרקיה.

טרם בחינת פירושו של הרש"ר הירש לתורה בעבודה זו הוצבו כמה שאלות:

**א.** כיצד באות לידי ביטוי בפירושו לתורה השפעתה של התקופה שהרש"ר הירש חי בה והתמודדויותיו החינוכיות היום‑יומיות?

**ב.** האם בפירושו הוא מסתפק במציאת פתרונות לקשיים העולים מן הפסוקים, או שמא הוא מנסה להפיק מהפירוש 'ערך מוסף' חינוכי?

**ג.** (אם תתקבל תשובה חיובית לשאלה הקודמת), מהם הפסוקים וההקשרים המקראיים שהרש"ר הירש בחר לשלב בהם את תפיסתו החינוכית, ומדוע בחר לשלבה דווקא בפסוקים אלו?

**ד.** האם אפשר לאתר את מאפייני שיטתו הפרשנית הכוללת של הרש"ר הירש, מן הדיון העולה מניתוח דבריו בעיסוקו בעניינים חינוכיים?

לאור מחקר זה ובהתאם לדוגמות שהובאו בחיבור, ניתן כמובן להשיב על השאלה הראשונה בחיוב. היטיב לנסח תופעה זו הרב פוזן בכָתבו: "דומה שאין לך פירוש שבת קולה של התקופה בוקעת מכל עמוד ועמוד שבו, כפירושו של הרב הירש זצ"ל".[[1]](#footnote-1)

הרש"ר הירש ניגש לפרש את התורה מתוך עמדות חינוכיות מוצקות. את עמדותיו העלה על הכתב בשיחותיו הפדגוגיות בכתב העת "ישורון" ובספריו שקדמו לפירושו לתורה. הוא לא בא מעמדת פרשן המברר את פשוטו של מקרא, אלא פעל כפרשן המחפש את הדרך להשפיע באמצעות פירושו השפעה הרוחנית על הקורא בן דורו. על כן, כדבריו של ברויאר, לא חשש מהמתח שבין "נכון" לבין "יפה", ובנאמנותו למטרת פירושו, פעמים שהביא פירוש שהיה "יפה" בעיניו גם אם אינו "נכון" על פי פשוטו של מקרא. הוא ניהל דיאלוג עם פסוקי המקרא וביקש לגלות באילו דרכים מעצב הטקסט המקראי את האישיות, במה הוא מחשל את האופי ומקרב את האדם אל בוראו. על דרכו הייחודית יוכל הקורא ללמוד מחיבור זה.

באשר לשאלה השנייה ניתן לקבוע שאף שהרב הירש ביקש להפיק מהפירוש 'ערך מוסף' חינוכי, הרי שפעמים רבות נבעו הצעותיו מן הרצון למצוא פתרונות לקשיים העולים מן הפסוקים, ופתרונותיו סייעו לפתרון הקושי. עובדה זו לא מכלילה את הרב הירש בקבוצת פרשני הפשט, ובלי ספק רבים מפירושיו ואף אלו המתמודדים עם קושי לשוני בפסוק, הם בגדר דרשות המשתמשות בכתוב כמַזנֵק (טריגר) להפצת מסרים חינוכיים וערכיים, ומשמשים "תכסיסים" הקושרים בין רעיונותיו ובין הכתוב.

בחיבורי איתרתי את המקומות שהרש"ר הירש בחר להביע בהם את עיקרי תפיסתו החינוכית, ובחנתי את המניע לשילוב כל רעיון דווקא במקום ששולב בו. מתוך העולה מן הדיון שורטטו מאפיינים אחדים של שיטתו הפרשנית. התמקדותי בענייני חינוך הגבילה את יכולתי לאפיין את דרכו הפרשנית הכוללת, אך גם במסגרת מצומצמת זו ניתן היה לקבוע בהחלט שלרש"ר הירש יש מאפיינים ייחודיים כפרשן מקרא. כך למשל: מצאתי שהרב הירש נקט חופש פרשני בפסוקים שבהם יש מגוון פרשנויות לפתרון הקשיים. במקומות אלו הפגין הרב הירש את יכולתו לראות מעבר לפירוש ושם שיבץ את תפיסתו החינוכית.[[2]](#footnote-2)

**דרכי המחקר**

בשלב הראשון של המחקר אותרו המקומות שהרש"ר הירש דן בהם באופן ישיר בעניינים חינוכיים. לאחר איתורם נבחנו אותם הפסוקים בניסיון להבין את הסיבה להכללת המסר החינוכי דווקא בפירושם. תחילה נותח הסברו של הרש"ר הירש לפסוק, ונבדק האם ביאורו שירת עניין פרשני או שמא היווה אך ורק מצע נוח להבעת עניין הגותי-חינוכי. במקרים רבים, נבדקה אף מידת ההתאמה בין משנתו החינוכית המתוארת בכתביו שהתפרסמו שנים רבות לפני כתיבת הפירוש לתורה, לבין דבריו בפירושו לתורה. במקומות שנמצאו בהם הבדלים בין כתביו החינוכיים לבין פירושו לתורה, נידונו הסיבות לשוני ושורטטו קווי אפיון לרש"ר הירש פרשן המקרא אל מול הרש"ר הירש הוגה הדעות והמחנך.

**מבנה החיבור**

החיבור כולל מבוא ושני חלקים. במבוא מוגשת סקירת תולדות המחקר, הגדרת מטרות המחקר ודרכי העבודה. בחלק הראשון נדונו נושאים המסייעים להכיר את עולמו הרוחני וההגותי של הרב הירש ולהתוודע באופן ראשוני למאפיינים אחדים בדרכו הפרשנית. חלק זה של החיבור כולל את העניינים האלה:

**א.** רקע לתולדותיו של הרב הירש וליצירתו

**ב.** תיאור "שולחן העבודה" של הרב הירש ובחינת יחסו לפרשנות המקרא שקדמה לו

**ג.** הגדרת מאפיינים כלליים של דרכו הפרשנית בד בבד עם התמקדות בעניינים חינוכיים

בתוך העיסוק במאפייני הפירוש נדונה דרכו הכוללת של הרב הירש בפירושו לתורה. בקווים כלליים תוארו מאפייני שיטתו הפרשנית, דוגמת שיטתו האטימולוגית הייחודית, ונדונה רגישותו הלשונית כפרשן מקרא. כמו כן נסקרו בקצרה דרכי פרשנותו הסימבולית והפסיכולוגיסטית, ונדונה דרכו בעניין סדר המקראות ובסוגיית סמיכות הפרשיות. כחלק מן העיון בדרכי פרשנותו של הרש"ר הירש עסקתי גם ביחסו של הרב הירש לאחדים מפרשני המקרא וכן בדרכו להפקת משמעות חינוכית ממפעלם של בעלי המסורה.

חלקו השני של החיבור, המהווה את חלקו העיקרי, עוסק ב"מעגלי החינוך" – נושאים חינוכיים בפרשנות התורה של הרש"ר הירש. מעגלים אלו הוגדרו על ידי הרב הירש בכתביו ובפירושו לתורה. לדבריו,   
בן האומה הישראלית נע במהלך חייו ב"מעגלים" שונים המורכבים לדעתו ממעגל היחיד ועולמו (Einzelnen), מהמעגל המשפחתי, המושתת על האֵם ועל האב, מהמעגל השִבְטי (החברתי), שכל משפחה משתייכת אליו, ומהמעגל הלאומי. לדעת הרב הירש, על מעגלים אלו לנוע בתנועה כעין תנועתם של גלגלי שִנּיים, כלומר מחד גיסא כל מעגל נע באופן עצמאי, ומאידך גיסא תנועתו של כל מעגל משולבת ומתואמת עם תנועתם של המעגלים האחרים. תנועה כזאת היא שתוביל את האומה ליעדה במסע התפתחותה ובניינה. תפיסת העולם החינוכית על פי ה"מעגלים", ששרטט הרב הירש, מוצגת בפירוט בחלקו השני של החיבור.

הפרק הראשון בחלקו השני של החיבור עוסק במעגל היחיד. תחילה נדונה תפיסתו המורכבת של הרב הירש בדבר טִבְעו המוּלד של האדם, וכהמשך ישיר לדיון זה הורחב הדיון בחינוך העצמי. בפרק זה דנתי בתפיסתו של הרב הירש בדרכי התמודדותו של האדם עם תכונותיו המולדות ועם פיתויי היצר, ובדרכים השונות שעל האדם לנקוט לטיפוח מידותיו על פי ההנחיות ששזר הרב הירש בפירושו לתורה.

הפרק השני עוסק במעגל המשפחתי. בפרק זה נדונו דרכי היווצרותו של התא המשפחתי מן הזוג, המהווה את בסיס התא, והיחסים הראויים לשרור בין בני הזוג לפי תפיסתו של הרש"ר הירש כתנאי להרחבת המשפחה. למשפחה המתרחבת דינמיקה משלה, ועל ההורים לפעול בשיתוף פעולה להצלחתה ולשגשוגה.   
לפיכך הפרק עוסק גם בתפקידי ההורים ובהתייחסותם למרכיבי המשפחה השונים. הדיון נסב על פירושים שהרב הירש הגדיר בהם את תפקידם של האב ושל האֵם בחינוך ילדם ואת מערכת היחסים שבין הילד להוריו. לדבריו, תכלית ההורים היא הדאגה לשלום הבנים, אלא שלכל אחד מהם הגדרת תפקיד שונה. הגדרות התפקידים הללו עומדות במוקד הדיון בפרק זה. מובן כי הקשר שבין ההורים והילדים הוא קשר דו-סטרי, ועל כן התרחב הדיון לא רק בהגדרת חובת ההורים כלפי ילדיהם אלא גם בחובות הבנים ויחסם להוריהם.

הפרק השלישי עוסק במעגל המורחב, מעגל השבט (המעגל החברתי). האדם הוא יצור חברתי, וחייו אינם תחומים במסגרת המשפחתית המצומצמת. בני המשפחה מקיימים קשרים עם החברה הסובבת אותם, ופרק זה עוסק ביחסי הבית והסביבה. בכוחה של הסביבה להשפיע על אופיו ועל מידותיו של האדם. מסיבה זו נפתח הפרק בדיון הבלתי מוכרע ביחס שבין השפעת התורשה להשפעת הסביבה. הרב הירש עסק כאיש חינוך בכתביו ובפירושו לתורה בסוגיה זו, ולעתים השתמש בכתוב כנקודת מוצא להצגת עמדתו בסוגיה מורכבת זו. כפועל יוצא מנושא השפעת הסביבה נדונה גם סוגיית "הפתיחות והסגירות", היינו מידת החשיפה והעיתוי הנכון לחשיפת הילדים על ידי הוריהם לסביבתם החברתית, במקומות שבהם תרבותה וערכיה של החברה הסובבת אינם תואמים את ערכי המשפחה. כנגזרת מסוגיה זו ימצא הקורא בפרק זה את התייחסויותיו של הרב הירש לסוגיית הפרישה מן הקהילה ואת עמדתו הייחודית בדבר חשיפת הילד אל ה"אחר".

הפרק הרביעי עוסק במעגל הרחב יותר: מעגלה של האומה. בפרק נדון חלקן של המערכות הציבוריות בהליך חינוכו של הפרט. כמו כן נדונו המתח שבין היחיד ובין הציבור והדרך המידתית שעל הכלל לאפשר ליחיד לממש את סגולותיו הייחודיות אל מול מחויבותו של היחיד לבניין הכלל. הפרק עוסק בשלוש מערכות ציבוריות המשתתפות בעיצוב אישיות האדם: המערכת הדתית ומנהיגיה, המערכת המשפטית וכמובן מערכת החינוך. ניהולן של מערכות אלו הוטל על בני שבט לוי, שעליהם נאמר "יוֹרוּ מִשְׁפָּטֶיךָ לְיַעֲקֹב וְתוֹרָתְךָ לְיִשְׂרָאֵל יָשִׂימוּ קְטוֹרָה בְּאַפֶּךָ וְכָלִיל עַל מִזְבְּחֶךָ" (דברים לג, י). הסקירה על מערכת החינוך הורחבה, ונכללה בה רשימת קווים לדיוקנו של המורה תוך ציון דרכי ההתמודדות השונות שעליו לנקוט, לדעת הרש"ר הירש, בחינוך הילד.

לאחר הדיון בארבעת המעגלים, הוצגה בפרק האחרון של החיבור תמצית המסקנות על דרכו של הרב הירש בפירושו לתורה, ועל השפעת הגותו החינוכית על פירושו. בפרק זה הוצגו בתמצות התשובות למכלול השאלות שהוצבו בראשית המחקר.

בעבודה זו מוצגת תְּקֵפוּתָהּ של תפיסתו של גאדַמֵר בדבר תהליך הפקת המשמעות מטקסט, גישה שהביע בספרו "אמת ומתודה" (עמ' 304). גאדַמֵר סבר כי כל קורא ניגש אל הטקסט כשהוא מצויד בכלי ניתוח הכוללים את דעותיו – אשר לגיבושן הובילה חשיפתו לחברה ולאישים שונים שנפגש עמם בצומתי חייו המרובים – את ניסיונו האישי ואת דרכי חינוכו. כלי ניתוח אלו מסייעים לקורא להפיק משמעות מהטקסט, וגאדַמֵר מכנה הפקה זו "מיזוג אופקים" כי לדידו אופקֵי הקורא מתמזגים בה עם הטקסט עצמו. אפשר לקבוע שגם דרכו של הרש"ר הירש בפירושו לתורה הייתה כזאת.

אין במטרתו של חיבור זה לאפיין באופן מלא את משנתו החינוכית של הרש"ר הירש, אלא לבדוק את השאלה כיצד השפיעה עובדת היותו מחנך על דרכי פרשנותו. עם זה, יכול הקורא להסיק ממנו על דרכו החינוכית ואישיותו רבת האנפין גם ללא היכרות מוקדמת עם כתביו הפדגוגיים.

מעיון בפרשנותו לתורה יוכל הקורא להתרשם מהמגוון הרחב של הנושאים החינוכיים שהרב הירש עסק בהם ושיבץ בפירושו. חלק מהנושאים שהמחקר עוסק בהם, הם: תפקיד ההורה בחינוך ילדו, תפקיד המורה ומערכת החינוך, האֵמוּן בתהליך החינוכי, יחודו של כל ילד, קבלת האחר, פתיחות וסגירות, עיצוב חינוך מוסרי, חינוך לאסתטיקה, התמודדות עם קונפליקטים ודילמות מוסריות, הצבת גבולות חינוכיים, חינוך לרבגוניות – לגיטימיות של דרכי חינוך שונות, מיזוג בין תרבויות שונות ועוד. בכל הנושאים הללו טיפל הרש"ר הירש בשמשו מנהל בית ספר ומדריך להורים השותפים בקהילתו. תפיסת עולמו ביחס לעניינים החינוכיים המוזכרים, מוכרת ממאמריו החינוכיים של הרש"ר הירש. רובם פורסמו והיו ידועים להורים ולמחנכים בני קהילתו של הרב הירש שנים רבות בטרם פרסם את פירושו לתורה.

דומה כי לא נס ליחה של משנת הרש"ר הירש, והיא רלוונטית ואקטואלית במובנים רבים גם לנוער של ימינו, המתלבט בסינתזה של חיים דתיים מלאים מחד גיסא ורצון עז להתערוּת מלאה בחיים המודרניים מאידך גיסא. לעניות דעתי, כל מחנך יכול להשתמש בדבריו של הרב הירש כבסיס לדיון חינוכי בכיתתו ולהשתמש בהגותו של הרב הירש בהתמודדותו עם לבטי הנוער בן זמננו.

כמדומני, מחקר זה מספק יותר מקצה חוט להבנת דרכו הפרשנית של הרב הירש, והמשכיל יאחז בראש החוט, שבמאמצים רבים הנחתי בידו, וימשיך לטוות את האריג עד שיגובש אפיון מלא לדרכו הפרשנית של הרב הירש בדרך שלה זכו פרשנים רבים, ובוודאי גם הרב הירש ראוי לה. אולם, כדבריו של הרב הירש בפירושו לשמות ל, יג, "תרומתו של היחיד, אפילו תהא שלמה בתכלית השלמות מבחינה אובייקטיבית, לעולם לא תוכל להיות דבר שלם. פעולתו של יחיד לעולם אינה אלא מקצת דבר, וכדי שפעולתו תהא שלמה, יש צורך בהתמסרות אחיו במידה שווה. אכן אין היחיד נדרש לעשות דבר בשלמותו: 'לא עליך המלאכה לגמור'. אבל הוא נדרש לתרום את שלו למען הדבר השלם" (עמ' תד), השתדלתי בכל מאודי להתחיל במלאכה, ואידך זיל גמור.

1. פוזן, פירוש הרש"ר זצ"ל עמ' 105. [↑](#footnote-ref-1)
2. עיין למשל: עמ' 189-185; 254-251; 270-267. [↑](#footnote-ref-2)